UDHËZIM I PËRBASHKËT

Nr. 15, datë 22.7.2024
PëR ORGANIZIMIN DHE ZHVILLIMIN E SESIONIT TË DYTË TË PROVIMEVE TË MATURËS SHTETËRORE 2024 DHE TË MATURËS SHTETËRORE PROFESIONALE 2024

Në mbështetje të nenit 102 të Kushtetutës së Republikës së Shqipërisë; të shkronjës “a”, të pikës 2, të nenit 26 dhe nenit 51 të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar; dhe të ligjit nr. 15/2017, “Për arsimin dhe formimin profesional në Republikën e Shqipërisë”,

UDHËZOJMË:
1. Lëndët dhe datat e provimeve të Maturës Shtetërore 2024, sesioni i dytë, të jenë: 

	a) Gjuhë e huaj
	16 gusht 2024;

	b) Gjuhë shqipe dhe Letërsi
	22 gusht 2024;

	c) Matematikë
	28 gusht 2024; 

	ç) Provimi me zgjedhje
	4 shtator 2024.


2. Lëndët dhe datat e provimeve të Maturës Shtetërore Profesionale 2024, sesioni i dytë, të jenë: 

	a) Gjuhë e huaj 
	16 gusht 2024;

	b) Gjuhë shqipe dhe Letërsi 
	22 gusht 2024;

	c) Matematikë 
	28 gusht 2024;

	ç) Provim i teorisë profesionale të integruar 
	4 shtator 2024. 


3. Administrimi i provimeve të Maturës Shtetërore 2024 dhe të Maturës Shtetërore Profesionale 2024, sesioni dytë, bazohet në Rregulloren e Maturës Shtetërore.

4. Provimet e detyruara dhe me zgjedhje të Maturës Shtetërore 2024 dhe provimet e detyruara të Maturës Shtetërore Profesionale 2024, sesioni i dytë:

a) fillojnë në orën 10:00;

b) zgjasin 2 orë e 30 minuta;

c) testet hartohen dhe vlerësohen nga Qendra e Shërbimeve Arsimore (QSHA). 

5. Në provimet e detyruara dhe me zgjedhje të Maturës Shtetërore 2024 dhe në provimet e detyruara të Maturës Shtetërore Profesionale 2024, sesioni i dytë, marrin pjesë: 

a) Maturantët që rezultojnë mbetës në një ose më shumë provime të Maturës Shtetërore 2024 dhe të Maturës Shtetërore Profesionale 2024, sesioni i parë. 

b) Maturantët që rezultojnë mbetës në një ose dy lëndë në vitin shkollor 2023–2024 dhe i shlyejnë provimet shkollore brenda datës 6 gusht 2024.

c) Maturantët që kanë përfunduar arsimin e mesëm të lartë para vitit 2024, por që nuk kanë shlyer detyrimet e Maturës Shtetërore dhe të Maturës Shtetërore Profesionale në vitin 2024, sesioni i parë.

ç) Maturantët/kandidatët që kanë kryer njohjen dhe njësimin e diplomës së arsimit të mesëm të lartë dhe kanë detyrime të Maturës Shtetërore dhe të Maturës Shtetërore Profesionale 2024.

6. Maturantët/kandidatët e përcaktuar në pikën 5, shkronja “c” dhe “ç”, të këtij udhëzimi të regjistrohen në shkollën ku kanë përfunduar arsimin e mesëm të lartë ose në shkollën që u cakton zyra vendore e arsimit parauniversitar (ZVAP).

7. Maturantët/kandidatët e përcaktuar në pikën 5, shkronja “b”, “c” dhe “ç”, të këtij udhëzimi, të plotësojnë formularin AlZ, për dhënien e provimeve të sesionit të dytë të Maturës Shtetërore dhe të Maturës Shtetërore Profesionale 2024, nëse nuk e kanë plotësuar atë në sesionin e parë.

8. Maturantët/kandidatët me aftësi të kufizuara do të zhvillojnë provimet e Maturës Shtetërore bazuar në pikat 2 dhe 3 të nenit 49 të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar.

9. Bazuar në memorandumin e bashkëpunimit/mirëkuptimit të nënshkruar ndërmjet Ministrisë së Arsimit dhe Sportit e Republikës së Shqipërisë dhe Ministrisë së Arsimit të Republikës së Italisë, për seksionet dygjuhëshe shqiptaro-italiane, provimi “Gjuhë dhe letërsi italiane”:

a) përgatitet nga Ministria e Arsimit e Republikës së Italisë dhe dorëzohet në QSHA;

b) zhvillohet me gojë, në shkollë në datën 15.8.2024;

c) zhvillohet me shkrim në mjedisin e provimit të Maturës Shtetërore, në datën 16.8.2024;

ç) rezultati i provimit gjuhë e huaj (D3), llogaritet sipas përcaktimeve të memorandumit të bashkëpunimit/mirëkuptimit, të përmendur në këtë pikë. 
10. Drejtori i institucionit arsimor parauniversitar dërgon zyrtarisht në ZVAP, listën e maturantëve që do të marrin pjesë në provimet e detyruara dhe me zgjedhje të Maturës Shtetërore 2024 dhe në provimet e detyruara të Maturës Shtetërore Profesionale 2024, sesioni i dytë, deri më datë 7 gusht 2024. Drejtori i ZVAP-së ta dërgojë këtë listë në QSHA, në datën 8 gusht 2024. 

11. Provimet të zhvillohen të përqendruara. Agjencia Kombëtare e Arsimit Parauniversitar (AKAP) përcakton qendrat e provimeve, duke u bazuar në numrin e maturantëve dhe në largësinë nga qendra e provimit. 

12. ZVAP-të dhe drejtoritë e institucioneve arsimore parauniversitare, të marrin masa për njoftimin e maturantëve për qendrën, datat dhe orën kur do të zhvillohet secili nga provimet e detyruara dhe me zgjedhje të Maturës Shtetërore 2024 dhe provimet e detyruara të Maturës Shtetërore Profesionale 2024, sesioni i dytë. 

13. Drejtori i AKAP-së, brenda datës 9 gusht 2024 të njoftojë zyrtarisht QSHA-në dhe MAS, për qendrat dhe mjediset ku do të zhvillohen provimet e detyruara dhe me zgjedhje të Maturës Shtetërore 2024, sesioni i dytë dhe për listën e shkollave që marrin pjesë në provimet e Maturës Shtetërore 2024 dhe të Maturës Shtetërore Profesionale 2024, sesioni i dytë. 

14. Monitorimi i procesit të Maturës Shtetërore 2024 dhe i Maturës Shtetërore Profesionale 2024, sesioni i dytë, të kryhet nga përfaqësuesit e MAS-it dhe të institucioneve të varësisë. 

15. Shpenzimet e përfaqësuesve të MAS-it për monitorimin e provimeve të Maturës Shtetërore 2024 dhe të Maturës Shtetërore Profesionale 2024, sesioni i dytë, të mbulohen nga institucionet ku janë të punësuar.

16. Ngarkohet për zbatimin e këtij udhëzimi, Ministria e Arsimit dhe Sportit, Ministria e Ekonomisë, Kulturës dhe Inovacionit, Drejtoria e Përgjithshme e Zhvillimit të Arsimit Parauniversitar, Drejtoria e Politikave të Punësimit dhe Aftësimit Profesional, Qendra e Shërbimeve Arsimore, Agjencia e Sigurimit të Cilësisë së Arsimit Parauniversitar, Agjencia Kombëtare e Arsimit Parauniversitar, Agjencia Kombëtare e Punësimit dhe Aftësive, Agjencia Kombëtare e Arsimit, Formimit Profesional dhe Kualifikimeve, drejtoritë rajonale të arsimit parauniversitar, zyrat vendore të arsimit parauniversitar dhe institucionet arsimore parauniversitare.

Ky udhëzim hyn në fuqi pas botimit në Fletoren Zyrtare.

MINISTËR I ARSIMIT DHE SPORTIT
Ogerta Manastirliu
MINISTËR I EKONOMISË, 

KULTURËS DHE INOVACIONIT

Blendi Gonxhja

